2. kateheza: **Razločevanje v vsakdanjem družinskem življenju 2**

*Drugi del: Ever Johnson*

Začenjamo s spodbudnimi novicami! Kot je že v prvem delu povedal Soren, naše družine na srečo niso ovira za dobro razločevanje! Za razločevanje se ni treba umakniti iz družinskega življenja, si vzeti dopust v zakonu ali "odmor" od starševstva. Ker so naše družine podoba Boga, ki prebiva v naših domovih, so družine za nas pot v nebesa in naš sedanji predokus nebes.

Nebesa, ki so življenje z Bogom, lahko okusimo v naših domovih. Starši lahko pogumno gradimo ljubeč katoliški dom, živahno majhno "celico vsakdanjega življenja", ki vsakemu družinskemu članu omogoča, da sledi Gospodovemu glasu do polnega občestva z Njim in drugimi.

Katere praktične korake pa moramo narediti za to? Da bi odgovorila na to vprašanje, bi rada skupaj z vami razmislila o treh vprašanjih: 1) Katero načelo je v središču pristnega razločevanja; 2) Kako občestvo oblikuje vsa področja družinskega življenja; in končno, 3) Kateri so trenutki v družinskem življenju, ko nam načelo občestva pomaga v razločevanju?

**Katero načelo je v središču pristnega razločevanja?**

Preprosto povedano: načelo, ki je v središču pristnega razločevanja v družinskem življenju, je **občestvo**. Zakaj? Ker je namen razločevanja priprava na življenje z Bogom. Živeti z Bogom pomeni živeti v občestvu, saj je Božje življenje vzajemno darovanje med Očetom in Sinom, ki ustvarja rodovitno občestvo v Svetem Duhu.

Naše družine so ustvarjene tako kot *podoba* tega občestva in kot *pot* za rast v njem, zato moramo svoje odločitve presojati v skladu s to skrivnostno resničnostjo. O vseh odločitvah, s katerimi se sooča naša družina, se torej vprašajmo, kaj bodo prinesle: »Ali bodo naše občestvo okrepile ali oslabile?«

Pomembno je spomniti, da se občestvo uresničuje tako, da smo pozorni tako do razvoja vsake osebe, kot do skupnega dobrega. Ko upoštevamo to dvoje, lahko dosežemo medsebojno vzajemnost, zdravo dajanje in sprejemanje, ki krepi družinske vezi. Z mislijo na to načelo občestva, preidimo k drugemu vprašanju:

**Kako občestvo oblikuje vsa področja družinskega življenja?**

Če je občestvo temeljno načelo za vsako odločitev, kako lahko nekaj na videz tako abstraktnega prenesemo v naše intenzivno in včasih kaotično družinsko življenje? Pri vzgoji naših otrok, ki ji rečeva tudi vzgoja za "Hišo Svete Trojice" sva spoznala pet medsebojno odvisnih področij ali nivojev (ang. *level*) družinskega življenja. Vsak od teh nivojev temelji na simbolnih dejanjih, ki krepijo občestvo v *času in prostoru* vsakdanjega življenja.

Na prvem nivoju, ki ga imenujeva **Življenje v veri**, *sprejemamo naše občestvo*. Čas načrtujemo tako, da skupaj obhajamo **Gospodov dan**, ki poglablja tisto občestvo z Bogom, ko sem nam On sam daje v evharistiji za prihodnji teden. Da ne pozabimo na to občestvo z Njim, skrbimo za **domači oltar**, ki nas čez teden fizično vabi, da se v molitvi kot občestvo srečamo z Njim.

Na drugem nivoju, **Oseba in odnosi**, *krepimo naše občestvo* tako, da namenimo pozornost drug drugemu in našim odnosom. Enkrat tedensko imamo **večerni zmenek** in poiščemo za to primerne **mirne kotičke**, kjer se lahko povežemo z vsakim družinskim članom posebej.

Na tretjem nivoju, **Gospodinjska ekonomija**, *skrbimo za naše občestvo*. Vsak teden imava t. i. '**Life Meeting**', kjer se pomeniva o delu, opravkih, financah in drugih rečeh, ki nas čakajo naslednji teden. **Urejeni delovni prostori** pripomorejo k temu, da otroke lažje uvajava v gospodinjska opravila in vsakemu dodeliva svoje delo.

Na četrtem nivoju, **Družinska kultura**, *praznujemo naše občestvo*, najprej z vsakodnevnim **družinskim kosilom** in tako, da skrbimo, da je **družinska miza** privlačna.

Na petem nivoju, **Gostoljubnost in služenje**, *delimo z drugimi svoje občestvo*, svoj okus nebes, najprej s tem, da se držimo načrta '**En stik'**, pa tudi s pozornostjo do **soseščine**, vključno z našo župnijo.

Ta simbolna dejanja v času in prostoru so le prvi okus občestva, vendar nam pomagajo vztrajati na naši poti v nebesa. Ker je družina najprej po evharistiji in molitvi sprejeta v občestvo z Bogom, lahko zato *krepi*, *skrbi*, *praznuje* in *deli z drugimi* to občestvo, ko na tej skupni poti v nebesa postaja vedno podobna polnemu občestvu Svete Trojice.

**Kateri so tisti trenutki v družinskem življenju, ko nam načelo občestva pomaga pri razločevanju?**

Vsak od nas vsakodnevno sprejme nešteto majhnih odločitev. Naj zdaj telovadim ali pomagam svojemu sinu pri domači nalogi? Ali je zdaj čas za moj osebni razvoj, da bom še bolj napredoval(a) v tem, za kar me kliče Bog, ali pa je čas, da lahko služim svoji družini in poglabljam našo medsebojno povezanost?

Ko iščemo odgovore na ta vprašanja, se spomnimo, da načelo občestva vzdržuje občutljivo napetost med razvojem vsake osebe in njenim prispevkom družini. Če zvesto sprejemamo majhne odločitve, preudarno razporejamo svoj čas med osebno in skupno dobro, potem lažje razločujemo, ko pridemo do večjih odločitev, kot na primer, ali naj hčerki dovolimo igrati nogomet še eno sezono.

V takem domu, ki ga zaznamujeta rast in spremstvo, se družinski člani nenehno odločajo, ali svoj čas podariti drugemu, ali ga preživeti skupaj. Da, kot je zapisal sveti oče, "Včasih krožniki letijo!" In ko se to zgodi, prosimo za odpuščanje, poberemo koščke in nadaljujemo z delom za rast našega občestva.

Če uporabljamo načelo občestva za manjše življenjske odločitve, bomo pripravljeni, ko se znajdemo na večjih razpotjih: ko se moramo odločiti, ali se preseliti v drugo mesto ali sprejeti novo službo, kako poskrbeti za ostarele starše ali za otroka, ki kdaj potrebuje posebno skrb in podporo.

Družinski člani se v ozračju občestva, kjer upoštevajo drug drugega, v vsakodnevnih odločitvah obračajo na Gospoda, da bi slišali Njegov glas: slišijo ga v glasu drugega, v dogodkih dneva, v molitvi, v Njegovi besedi.

**Zaključek**

Razločevanje, ki vodi k večjemu občestvu z Bogom in drugimi, je povabilo, ki ga naš Gospod danes namenja vsaki družini, tudi tistim, ki menijo, da je njihovo življenje kot "kriza za krizo." Če je res, kot je dejal papež Janez Pavel II., da "prihodnost človeštva poteka po poti družine", potem bo prihodnost potekala tudi po poti vsakodnevnega razločevanja vsake družine kot male ikone Svete Trojice, občestva oseb.

Kot pravi sveti oče: "V družinah ... je vedno, vedno prisoten križ." Vendar nadaljuje, "Božja ljubezen ... nam je odprla tudi to pot ... po križu je vstajenje."

Kljub težavam v družinskem življenju se vedno lahko oklepamo občestva z Jezusom v evharistiji. Načelo občestva lahko odkrijemo v središču pristnega razločevanja in mu dovolimo, da oblikuje vse ravni našega družinskega življenja.

V daru občestva, ki k nam nenehno prihaja iz srca Presvete Trojice, naj naše družine na priprošnjo naše blažene matere Marije pogumno stopajo naprej po tej poti svetosti v družinskem življenju.

Vir:

*Soren in Ever Johnson: Discernment in Daily Family Life (Razločevanje v vsakdanjem družinskem življenju). Predavanje na 10. svetovnem srečanju družin v Rimu, 22. – 26. junija 2022.*

**Vprašanja za pogovor:**

1. Se strinjam s tem, da je v središču razločevanja načelo občestva? Se mi zdi, da mi pri odločanju o konkretnih stvareh pomaga vprašanje: »Ali bo to okrepilo ali oslabilo občestvo med nama, oz. občestvo naše družine?«

2. Bi lahko rekla, da je nedelja dan, ko utrdiva občestvo z Bogom in med seboj? Kako preživimo običajno nedeljo? Kaj od nedeljskega dogajanja gradi in kaj morda ne gradi tega občestva?

3. Božja ljubezen nam je odprla pot: če križ needinosti sprejmemo kot Jezus, ki je umrl sebi, potem pride vstajenje in novo življenje v občestvo. Sem pripravljen stopiti na to pot umiranja sebi skupaj z Jezusom?